จับตา M เผยชื่อกองทุนเข้าซื้อหุ้น หลังผู้บริหารขายบิ๊กล็อต 4.23 พันลบ.เช้านี้
จับตา M เผยชื่อกองทุนเข้าซื้อหุ้น หลังผู้บริหารขายบิ๊กล็อต 51 ล้านหุ้น ราคาเฉลี่ย 83 บ./หุ้น รวม 4.23 พันลบ.เช้านี้ ยันไม่กระทบการดำเนินงาน
16 ม.ค. 2561

จากกรณีที่เช้านี้ (16 ม.ค.) มีรายการสรุปซื้อขายกระดานรายใหญ่ (Big lot) ของหุ้นบริษัท เอ็มเค เรสโตรองต์ กรุ๊ป จำกัด (มหาชน) หรือ M จำนวน 41 รายการ ปริมาณ 51,000,000 หุ้น มูลค่ารวม 4.23 พันล้านบาท ราคาเฉลี่ย 83 บาทต่อหุ้น
ล่าสุด บริษัทได้ออกมาชี้แจงต่อกรณีดังกล่าวว่า การทำรายการบิ๊กล็อตจำนวน 51 ล้านหุ้น หรือคิดเป็น 5.54% ของหุ้นที่จำหน่ายได้แล้วทั้งหมดของบริษัท เป็นการขายหุ้นของผู้ถือหุ้นรายใหญ่และผู้บริหารของบริษัทรวม 3 ราย
โดยประกอบด้วยนายฤทธิ์ ธีระโกเมน ประธานกรรมการและประธานเจ้าหน้าที่บริหาร และผู้ถือหุ้นใหญ่อันดับ 4 ถือหุ้น 140,059,333 หุ้น คิดเป็นสัดส่วน 15.2% ขายออกจำนวน 17,000,000 หุ้น ส่งผลให้ภายหลังการขายหุ้นจะเหลือถือหุ้น 123,059,333 หรือคิดเป็นสัดส่วน 13.4%
พร้อมด้วยนางยุพิน ธีระโกเมน รองกรรมการผู้จัดการใหญ่และผู้ถือหุ้นใหญ่อันดับ 1 ถือหุ้น 199,396,802 หุ้น หรือคิดเป็นสัดส่วน 21.7% ขายออก 17,000,000 หุ้น ส่งผลให้ภายหลังการขายหุ้นจะเหลือถือหุ้น 182,396,802 หุ้น หรือคิดเป็นสัดส่วน 19.8%
รวมทั้งนายสมชาย หาญจิตต์เกษม กรรมการและรองกรรมการผู้จัดการใหญ่และผู้ถือหุ้นใหญ่อันดับ 2 ถือหุ้น 164,494,812 หุ้น คิดเป็นสัดส่วน 17.9% ขายออก 17,000,000 หุ้น ส่งผลให้ภายหลังการขายหุ้นจะเหลือถือหุ้น 147,494,812 หุ้น หรือคิดเป็นสัดส่วน 16%
สำหรับการขายหุ้นของบริษัทในครั้งนี้มีวัตถุประสงค์หลักเพื่อเพิ่มฐานผู้ลงทุนประเภทสถาบัน เนื่องจากมีผู้ลงทุนประเภทสถาบันให้ความสนใจและมีความประสงค์ที่จะลงทุนในหุ้นของบริษัทจำนวนมาก นอกจากนี้ ยังเป็นการเพิ่มสภาพคล่องของการซื้อขายหุ้นในตลาดหลักทรัพย์อีกด้วย
ทั้งนี้ ผู้ซื้อหุ้นในครั้งนี้เป็นผู้ลงทุนประเภทสถาบันและผู้ลงทุนรายย่อย ซึ่งไม่มีผู้ใดเข้าข่ายต้องทำ Tender Offer ตามหลักเกณฑ์ที่สำนักงานคณะกรรมการกำกับหลักทรัพย์และตลาดหลักทรัพย์ (กลต.) กำหนด
อย่างไรก็ตาม รายการดังกล่าวไม่มีผลกระทบต่อโครงสร้างการจัดการและนโยบายการดำเนินธุรกิจของบริษัทแต่อย่างใด
 
ทั้งนี้เป็นที่น่าจับตาว่า กองทุนใดบ้างที่จะเข้ามาซื้อหุ้นบิ๊กล็อตรายการดังกล่าว ซึ่งหากมีความคืบ “ข่าวหุ้นธุรกิจออนไลน์” จะรายงานให้ทราบในเวลาต่อไป